Informacija sa sastanka održanog u FMOiT-u

|  |
| --- |
| *Tema sastanka*: Uspostavljanje planiranog zaštićenog područja Bjelašnica-Treskavica-kanjon Rakitnice u okviru projekta „Postizanje očuvanja biološke raznolikosti kroz uspostavljanje i efikasno upravljanje zaštićenim područjima i izgradnju kapaciteta za zaštitu prirode u Bosni i Hercegovini“ |
| *Datum:* 15.05.2019. godine, Sarajevo |
| *Prisutni:*   * Predstavnici Federalnog ministarstva okoliša i turizma: gđa Edita Đapo, ministrica,   gđa Sabina Šahman Salihbegović, gosp. Mehmed Cero i gđa Andrea Bevanda-Hrvo   * Predstavnici Općine Trnovo: gosp. Ibro Berilo, načelnik, Osman Smječanin, gosp. Omer Vatrić i gđa Nađa Milišić * Predstavnici Općine Hadžići: gđa Irhana Izmirlić i gosp. Eldar Proha * Predstavnici Općine Konjic: gosp. Mirzo Kevrić i gosp. Ajdin Žetica * gđa Amina Omićević, UNEP u BiH * gđica Maja Jaćimovska, CENER21 |
| *Glavna pitanja/diskusija:*  Sastanak sa predstavnicima Općine Trnovo, Hadžići i Konjic organiziran je s ciljem unapređenja saradnje u procesu uspostave projektom planiranog zaštićenog područja Bjelašnica–Treskavica-kanjon Rakitnice s fokusom na razmatranje predloženog obuhvata istog.  Nakon uvodnog dijela sastanka, na kojem su Ministrica Đapo i gđa Omićević dale osnovne informacije o značaju uspostave zaštićenih područja, projektu „Postizanje očuvanja biološke raznolikosti kroz uspostavljanje i efikasno upravljanje zaštićenim područjima i izgradnju kapaciteta za zaštitu prirode u BiH“, te aktivnostima koje se provode, gđica. Jaćimovska je dala detaljnije informacije o predloženom obuhvatu zaštićenog područja Bjelašnica–Treskavica-kanjon Rakitnice. Pritom je naglasila da je došlo do određenih izmjena u odnosu na prvobitni predloženi obuhvat, pri čemu se najbitnije izmjene odnose na povećanje površine Općine Konjic (u skladu sa Prostornim planom Općine Konjic), manju površinu Općine Trnovo i Hadžići (na zahtjev općina i u skladu sa Prostornim planom Kantona Sarajevo) i što Općina Ilidža nije više u datom obuhvatu iz razloga što nije bilo pozitivnog odziva od strane Općine. Također je napomenula da su, tokom 2017. godine, provedena terenska istraživanja flore i faune na predmetnom području prvobitno predloženog obuhvata (površina cca. 45.000 ha) koji je uključivao i područje Općine Ilidža i veću površinu Općine Trnovo i Hadžići, te da su u narednom periodu predviđena nova terenska istraživanja za prošireno područje Općine Konjic. Nakon objašnjenja predloženog obuhvata zaštićenog područja i pojedinih lokaliteta predloženih za zaštitu po pojedinim općinama, uslijedila je diskusija.  Predstavnici općina su istakli da je, prije svega, nephodno izvršiti zoniranje prostora, odnosno jasno definirati koje aktivnosti je moguće provoditi u pojedinim područjima, odnosno zonama zaštite, razmotriti površinu teritorije općina koja će ući u obuhvat zaštićenog područja, te procijeniti stvarne prirodne vrijednosti na predmetnom području koje je potrebno staviti pod određeni režim zaštite.  Tokom diskusije, naglašeno je i sljedeće:   * da je neophodno uzeti u obzir ineterese lokalne zajednice i trenutne privredne aktivnosti koje se provode u prostoru, kao i planirane zahvate i aktivnosti koje mogu doprinijeti sveukupnom ekonomskom razvoju lokalnih zajednica * da je za uspostavu/proglašenje zaštićenog područja neophodna saglasnost općinskih vijeća na čijoj teritoriji se prostire zaštićeno područje, što je definirano i Zakonom o zaštiti prirode Federacije BiH * da je planirana niža kategorija zaštite koja daje mogućnost provođenja različitih aktivnosti (turizam, rekreacija, poljoprivreda, ...) u zaštićenom području * da je neophodna uska saradanja lokalnih zajednica sa predstavnicima viših nivoa vlasti * da je potrebno sagledati/prepoznati korist od zaštićenih područja. |
| *Zaključci:*  Nakon diskusije i razmjene informacija na sastanku, u svrhu razmatranja obuhvata planiranog zaštićenog područja i definiranja pojedinih zona zaštite, zaključeno je sljedeće:   * da se sastanak predstavnika UNEP-a, FMOiT-a i CENER21 sa predstavnicima Općine Trnovo i Hadžići održi 22.05.2019. godine sa početkom u 14:00 sati u Hotelu Han na Bjelašnici. * Prijedlog termina za održavanje sastanka sa predstavnicma Općine Konjic je 23.05.2019. godine, što će definitivno biti potvrđeno nakon konsultacije sa gosp. Bubalom, načelnikom Općine. |
| *Informaciju pripremio/la:* Andrea Bevanda-Hrvo |